ตลาดหุ้นเอเชียส่วนใหญ่เพิ่มขึ้นเช้านี้ หลังหุ้นญี่ปุ่นพุ่งขานรับยอดเกินดุลการค้า
ตลาดหุ้นเอเชียส่วนใหญ่ปรับตัวเพิ่มขึ้นในช่วงเช้าวันนี้ เพราะได้แรงหนุนจากดัชนีนิกเกอิตลาดหุ้นโตเกียวที่ทะยานขึ้นเหนือระดับ 20,000 จุดเป็นครั้งแรกนับตั้งแต่วันที่ 10 เม.ย.ปีนี้ หลังจากมีรายงานว่า ญี่ปุ่นมียอดเกินดุลการค้าครั้งแรกในรอบเกือบ 3 ปี
22 เม.ย. 2558

ผู้สื่อข่าวรายงานว่า ตลาดหุ้นเอเชียส่วนใหญ่ปรับตัวเพิ่มขึ้นในช่วงเช้าวันนี้ เนื่องจากได้แรงหนุนจากดัชนีนิกเกอิตลาดหุ้นโตเกียวที่ทะยานขึ้นเหนือระดับ 20,000 จุดเป็นครั้งแรกนับตั้งแต่วันที่ 10 เม.ย.ปีนี้ หลังจากมีรายงานว่า ญี่ปุ่นมียอดเกินดุลการค้าครั้งแรกในรอบเกือบ 3 ปี
โดยดัชนี MSCI Asia Pacific ขยับขึ้น 0.1% แตะระดับ 154.07 จุด เมื่อเวลาประมาณ 9.00 น.ตามเวลาไทย
สำหรับดัชนี NIKKEI 225 ตลาดหุ้นญี่ปุ่นเปิดวันนี้ที่ 19,999.84 จุด เพิ่มขึ้น 90.75 จุด, ดัชนี SSE Composite ตลาดหุ้นจีนเปิดวันนี้ที่ 4,304.60 จุด เพิ่มขึ้น 10.98 จุด, ดัชนี HSI ตลาดหุ้นฮ่องกงเปิดวันนี้ที่ 27,821.32 จุด ลดลง 29.17 จุด, ดัชนี TAIEX ตลาดหุ้นไต้หวันเปิดวันนี้ที่ 9,549.61 จุด เพิ่มขึ้น 15.63 จุด
ส่วนดัชนี KOSPI ตลาดหุ้นเกาหลีใต้เปิดวันนี้ที่ 2,146.59 จุด เพิ่มขึ้น 1.80 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,506.71 จุด ลดลง 1.90 จุด และดัชนี FBMKLCI ตลาดหุ้นมาเลเซียเปิดวันนี้ที่ 1,863.61 จุด เพิ่มขึ้น 0.81 จุด
ทั้งนี้ตลาดหุ้นเอเชียได้รับปัจจัยบวกจากดัชนีนิกเกอิตลาดหุ้นโตเกียวที่พุ่งขึ้นเหนือระดับ 20,000 จุดเป็นครั้งแรกนับตั้งแต่วันที่ 10 เม.ย.ปีนี้ หลังจากมีรายงานว่า ญี่ปุ่นมียอดเกินดุลการค้าเดือนมี.ค.อยู่ที่ 2.293 แสนล้านเยน (1.9 พันล้านดอลลาร์สหรัฐ) ซึ่งถือเป็นการเกินดุลการค้าครั้งแรกในรอบเกือบ 3 ปี โดยรายงานเบื้องต้นของกระทรวงระบุว่า ยอดส่งออกเดือนมี.ค.พุ่งขึ้น 8.5% เมื่อเทียบเป็นรายปี ขณะที่การนำเข้าร่วงลง 14.5%